CHEWA ตั้งเป้าปี 60 รายได้โต 20% เดินหน้าเจรจาร่วมทุน ตปท. ลุยอสังหาฯแบรนด์ใหม่
CHEWA ตั้งเป้าปี 60 รายได้โต 20% เตรียมเปิด 2 โครงการใหม่ในครึ่งปีหลัง มูลค่ารวมเกือบ 2 พันล้านบาท เผยอยู่ระหว่างเจรจาร่วมทุน ตปท. พัฒนาโครงการอสังหาริมทรัพย์แบรนด์ใหม่
31 ส.ค. 2559

นายบุญ ชุน เกียรติ กรรมการผู้จัดการ บริษัท ชีวาทัย จำกัด (มหาชน) หรือ CHEWA เปิดเผยว่า บริษัทตั้งเป้าหมายรายได้ปี 60 จะเติบโตราว 20% ต่อเนื่องจากปีนี้ที่มั่นใจว่ารายได้จะเติบโตเข้าเป้า 20% โดยมองครึ่งปีหลังนี้น่าจะเติบโตต่อเนื่องจากครึ่งปีแรก ตามความต้องการซื้อที่อยู่อาศัยทั้งบ้านและคอนโดมิเนียมที่ยังขยายตัว
โดยปัจจุบัน บริษัทมียอดขายรอโอน (Backlog) อยู่ที่ 300 ล้านบาท คาดจะสามารถรับรู้รายได้เข้ามาทั้งหมดภายในปีนี้ ขณะที่ยังมีโครงการคอนโดมิเนียมที่อยู่ระหว่างรอการขายที่สามารถรับรู้รายได้ทันที จำนวน 4 โครงการ มูลค่าราว 800 ล้านบาท น่าจะทยอยรับรู้รายได้เข้ามาในปีนี้ราว 50%
นอกจากนั้น ในครึ่งปีหลังบริษัทเตรียมเปิดโครงการใหม่เพิ่มอีก 2 โครงการ มูลค่าโครงการรวม 1,988 ล้านบาท แบ่งเป็น บ้านเดี่ยวชีวารมย์ รังสิต-ดอนเมือง มูลค่าโครงการทั้งหมด 488 ล้านบาท ซึ่งจะเปิดขายเฟสแรกมูลค่า 200 ล้านบาทในไตรมาส 4/59 และโครงการคอนโดมิเนียม ชีวาทัย เพชรเกษม 27 มูลค่า 1,500 ล้านบาท ซึ่งจะสามารถรับรู้รายได้อีก 2 ปีข้างหน้า          
ส่วนในปี 60 มีแผนเปิดโครงการใหม่ แบ่งเป็น บ้านเดี่ยว 2 โครงการ มูลค่ารวม 2,000 ล้านบาท และโครงการคอนโดมิเนียม ชีวาทัย เรสซิเดนซ์ บางโพ มูลค่า 1,040 ล้านบาท , ชีวาทัย เรสซิเดนซ์ อโศก มูลค่า 1,700 ล้านบาท โดยวางงบซื้อที่ดินไว้ราว 1,000 ล้านบาท
ทั้งนี้ บริษัทมีแผนปรับสัดส่วนรายได้ระหว่างคอนโดมิเนียมและบ้านเดี่ยวให้มาอยู่ในระดับที่ใกล้เคียงกัน โดยตั้งเป้าปี 61 จะมีสัดส่วนรายได้จากบ้านเดี่ยวเพิ่มขึ้นเป็น 45% และคอนโดฯ 55% จากปัจจุบันอยู่ที่ 10% และ 90% ตามลำดับ ซึ่งภายใน 1-2 ปีข้างหน้า และบริษัทยังมองการขยายการพัฒนาโครงการไปยังหัวเมืองใหญ่ๆ เช่น ภูเก็ต ,เชียงใหม่ ,อุดรธานี ,อุบลราชธานี เป็นต้น โดยจะไปร่วมกับพันธมิตรท้องถิ่น
ขณะเดียวกัน บริษัทอยู่ระหว่างการเจรจากับพันธมิตรร่วมทุนต่างประเทศ 2-3 ราย เพื่อจัดตั้งบริษัทร่วมทุน พัฒนาโครงการอสังหาริมทรัพย์แบรนด์ใหม่ โดยเบื่องต้นบริษัทฯจะเข้าถือหุ้นในสัดส่วนที่มากกว่า คาดว่าจะสามารถเห็นความชัดเจนได้ในช่วงปลายปี 60  ซึ่งมองว่าน่าจะส่งผลต่อการเติบโตของ CHEWA อย่างมีนัยสำคัญในอนาคต  
“เราเชื่อมั่นว่าครึ่งปีหลังน่าจะดีกว่าครึ่งปีแรก และน่าจะส่งผลให้รายได้น่าจะเป็นไปตามเป้าหมายที่ตั้งไว้ 20% จากยอดขายรอโอนปัจจุบันที่มีอยู่ 300 ล้านบาท ที่น่าจะเร่งโอนโครงการได้หมดภายในไตรมาส 3/59 และยังมีสินค้าที่สร้างเสร็จแล้วและรอการขายอีก 800 ล้านบาท ขณะที่ยอดปฎิเสธสินเชื่อบ้านที่เป็น High-end มีสัดส่วนค่อนข้างน้อย แต่ระดับ Low-end หรือราคาราว 2-2.5 ล้านบาท จะมีสัดส่วนราว 5-10%” กรรมการผู้จัดการ CHEWA กล่าว